*VEGA og smash!bang!pow! præsenterer*

**Taktfulde toner og magiske melodier fra Men I Trust**

*Lørdag den 27. februar 2021 indtager bannerførerne inden for drømmende indiepop, Men I Trust, Store VEGA med deres blide og medrivende sange.*

Siden 2014 har Men I Trust drysset drømmepop udover den internationale musikscene. Med deres bløde lyd, rolige melodier og simple rytmer, får trioen enhver til at bevæge sig i takt til musikken.

Den canadiske gruppes vej til indie-berømmelse startede lidt anderledes end mange andred. Bandet debuterede nemlig som en duo bestående af bassist Jessy Caron og producer og pianist Dragos Chiriac, som var venner fra gymnasiet i hjembyen Montreal.

Men i 2015 faldt duoen over en Facebook-video af sangerinden Emma Proulx, og tabte kæben af beundring over hendes enestående og silkebløde vokal.

Dette fik bandet til at vokse sig fra to til tre medlemmer, og med Emma Proulx som forsanger udgav trioen allerede året efter den magiske single ”Humming Man”, der handler om en ældre mand som distancerer sig selv fra resten af verden. I den efterfølgende single ”Lauren” blev lytterne præsenteret for en mere akustisk instrumentering og mindre vokal, mens nummeret blev båret igennem af en killer-bas.

Siden Emma Proulx indtræden i Men I Trust i 2016, har bandet udgivet 12 singler, og tilbage i efteråret 2019 udkom de med deres tredje album *Oncle Jazz*. Albummet, som er det første siden Headroom fra 2015, blev samtidig bandets første album som en trio. Det anmelderroste og fremadskuende album er kompliceret og interessant, men også blødt, let og afdæmpet. Og så er det krydret med en masse pop.

**Fakta om koncerten:**

Men I Trust (CA)

Lørdag d. 27. februar kl. 20.00 Store VEGA,

Enghavevej 40, 1674 København V

Billetpris: 215 kr. + gebyr

Billetsalget starter fredag den 10. juli kl. 10.00 via vega.dk og Ticketmaster.